
Indoklás

Martfű Város Önkormányzata Képviselő-testületének az építményadóról szóló 27/2006.(XII.15.) rendelet módosításáról szóló

___/2017.(___.___.) önkormányzati rendeletéhez
Az 1. §-hoz:

A magánszemélyek lakás célú ingatlanai, illetve garázsai utáni kedvezmények esetében jelen rendeleti szabályozása szerint – több tulajdonos esetén – nem csak az adóalanyra vonatkozó, hanem a mindenkori tulajdonosi háttérrel kapcsolatos adatokat is folyamatosan vizsgálni kell. A kedvezmények igénybe vételénél a tulajdonosok számától függően a legkülönfélébb törtekkel kifejezhető kedvezmény-mértékek keletkeznek, jellemzően hagyatéki ügyeket követően megörökölt ingatlanok esetében. Az adótárgyak eltérő alapterülete, illetve a keletkezett elméletileg végtelen számú szorzó variáció miatt az adóprogram által jelenleg alkalmazható algoritmusokkal nem lehet egységesen kifejezni a teljesen eltérő mentességi adatokat, kezelni a kivetési iratokat.
Ma az ONKADO programba ugyan – külön kézi számításokkal – még felvihető, de az új ASP rendszerben már nem lesz kezelhető. Legalább is az ASP előkészítéséhez szükséges eddigi adattisztítási folyamat során ez derült ki.
Mindenképpen célszerű a kedvezményre vonatkozó előírásokat úgy pontosítani, hogy azok alkalmazásával a gépi feldolgozás ne ütközzön akadályokba, ám a befolyt adó mértékét se módosítsa jelentősen. A tervezett módosítás a jövőre nézve legfeljebb néhány százezer forint eltérést jelent a jelenlegi adóbevételekhez képest, mely változás az előzetes becslések szerint az adózók javára fog bekövetkezni.
A 2. §-hoz:

Az önkormányzatokra, így Martű Város Önkormányzatára is – a feladatoknak önkormányzatok és a központi költségvetés közötti korábbi részbeni átcsoportosítása ellenére – számtalan olyan kötelezettség hárul, melyeket a településeknek saját bevételekből kell megoldaniuk.
Önkormányzatunk költségvetése évek óta stabil, ám ehhez folyamatos felelős gazdálkodás szükséges. A város működésének fenntartásához, illetve a fejlesztések területén kitűzött célok megvalósításához legalább az eddigi szinten kell biztosítani a kiadások fedezetére szolgáló bevételeket.
Mint hónapok óta ismeretes, az egyik martfűi telephellyel rendelkező jelentős adóerőt képviselő gazdasági társaság városunkban 2018. évtől megszünteti korábbi tevékenysége egy részét, melynek következtében jelentős – akár 60-70 millió forint – iparűzési adó bevétel kiesést is elszenvedhet a város költségvetése.
A kieső adóbevételt – ha nem is teljes egészében lehetséges – másik helyi adónemből eredő bevétellel célszerű pótolni a nehezen tervezhető iparűzési adóbevétellel szemben. Ez a tendencia egyébként, mely az egyes adónemek közötti bevételi arány változását tükrözi, évek óta tart. Jól érzékelhető, hogy az építményadó a kezdeti súlytalansága után ma már számottevő arányt képvisel a költségvetés bevételi oldalán.
A kieső iparűzési adóbevétel – részbeni – pótlására jelenleg is az építményadó a legalkalmasabb, figyelembe véve a város helyi adóhoz kapcsolódó lehetőségeit.

Az iparűzési adóbevétel külső ipari övezetre visszavezethető kiesése miatt, Martfű Város Önkormányzata költségvetése helyzetének javítása érdekében az építményadó mértékének emelését 2018. évtől csak a külső ipari övezetre lenne célszerű korlátozni. A többi övezetben – tekintettel arra, hogy a másik ipari övezetben tavaly már az adóalanyok teherviselő képességét is próbára tevő emelés történt, illetve a lakóövezetek adóterheit sem kívánatos növelni –indokolt lehet az emelés mellőzése.

A külső, modernebb ipartelep adómértéke a jelenlegi 1.250,- Ft-ról 1.500,- Ft-ra emelkedne négyzetméterenként. Ez 20 %-os adómérték emelést jelent az ottani adóalanyoknak.

A következő táblázatok a 2017. évi kivetett, illetve 2018. évre az előterjesztés szerinti adómérték esetén várható kivetett építményadó összegeket mutatják.
2017. évre kivetett adó:
	Építményadó rendelet szerinti körzet
	hasznos alapterület
	adómentes alapterület 
	adóköteles alapterület 
	jelenlegi adómérték (Ft/m2/év)
	2017. évi kivetett adó összege (Ft)

	1-3. körzet
	252 700 m2
	117 000 m2
	135 700 m2
	170 Ft/m2
	23 069 000 Ft

	4. körzet (külső ipartelep)
	71 519 m2
	0 m2
	71 519 m2
	1250 Ft/m2
	89 398 750 Ft

	5. körzet (Tisza Ipartelep)
	60 806 m2
	0 m2
	60 806 m2
	500 Ft/m2
	30 403 000 Ft

	Összesen:
	385 025 m2
	117 000 m2
	268 025 m2
	 
	142 870 750 Ft


2018. évre várható adó a jelen előterjesztésben szereplő adómértékekkel kivetve:

	Építményadó rendelet szerinti körzet
	hasznos alapterület 
	adómentes alapterület 
	adóköteles alapterület 
	jelenlegi adómérték (Ft/m2/év)
	2018. évi tervezett adó összege (Ft)

	1-3. körzet
	252 700 m2
	121 400 m2
	131 300 m2
	170 Ft/m2
	22 321 000 Ft

	4. körzet (külső ipartelep)
	71 519 m2
	0 m2
	71 519 m2
	1500 Ft/m2
	107 278 500 Ft

	5. körzet (Tisza Ipartelep)
	60 806 m2
	0 m2
	60 806 m2
	500 Ft/m2
	30 403 000 Ft

	Összesen:
	385 025 m2
	121 400 m2
	263 625 m2
	 
	160 002 500 Ft


A táblázatokból kitűnik, hogy a tervezetben szereplő adómértékek 2018. évtől történő alkalmazásával az építményadó-bevétel növekedés hogyan alakul:

1-3. övezetből eredő bevétel-csökkenés:
0,75 millió forint;

4. övezetből eredő bevétel-növekedés:
17,88 millió forint;

5. övezetből eredő bevétel-növekedés:
0,00 millió forint.

Összes bevétel-növekedés:
17,13 millió forint.

A fentieknek megfelelően a rendelet adómértékeket megállapító 7. § (2) bekezdése d) pontjának módosítására kerül sor.

A 3. §-hoz:

A helyi adókról szóló 1990. évi C törvény az építményadó adónemben új adóztatandó adótárgyat határoz meg. A Htv. szerint 2018. január 1-től adóköteles az önkormányzat illetékességi területén lévő ingatlanon elhelyezett, a településkép védelméről szóló törvény szerinti reklámhordozó. Az adó alapja a reklámhordozó reklámközzétételre használható, négyzetméterben számított felülete. A törvény az adó éves mértékét 12.000,- Ft/m2-ben maximalizálja. A magasabb rendű jogszabályban bekövetkezett változás miatt az önkormányzatnak is módosítania kell saját rendeletét, adómértéket kell megállapítania. Az önkormányzat az adó mértékét a Htv. 6. § c) pontja alapján – a felső korlátra figyelemmel – maga határozhatja meg.

Miután a reklámhordozók adóztatásából eredő bevétel önkormányzatunknál várhatóan nem lesz különösebb hatással a költségvetés bevételeire, a rendelet-tervezet egy 6.000,- Ft-os közepes adómértéket állapít meg, a maximálisan bevezethető adómérték felét. A bevezetendő adómérték várhatóan nem teszi próbára az adóalanyi kör teherbíró képességét, azokat nem lehetetleníti el.

Martfű Város Önkormányzata Képviselő-testületének az építményadóról szóló 27/2006.(XII.15.) rendelet módosításáról szóló

___/2017.(___.___.) önkormányzati rendelethez

A rendelet-tervezet címe:

Martfű Város Önkormányzata Képviselő-testületének az építményadóról szóló 27/2006.(XII.15.) rendelet módosításáról

1.) Társadalmi-gazdasági hatása:

1. §


Összességében adóterhet nem növel, a magánszemély adózók elenyésző részének inkább kedvezőbbé, mint kedvezőtlenebbé válnak az adóterhei.

2. §


A rendelet hatálybalépéséig hatályos rendelethez képest csak a külső ipari övezet adóalanyai számára növeli húsz százalékkal az építményadóhoz fűződő adóterhet.

3. §


Közvetlen hatás nem várható, kis mértékben befolyásolhatja a reklámhordozók számát, ezzel együtt a reklámok által a közvéleményre gyakorolt hatást.
2.) Költségvetési hatása:

1. §


Összességében néhány százezer forinttal mérsékelheti a költségvetés adóbevételét.

2. §


Az előző évihez képest közel 18 millió forinttal növelheti a költségvetés adóbevételét.

3. §


Nagyon csekély mértékben növelheti a bevételeket, melynek a költségvetésre jelentős hatása nem lesz.
3.) Környezeti, egészségi következményei:
1. §


Nincs.

2. §


Nincs.
3 §


Nincs.
4.) Adminisztratív terheket befolyásoló hatása:

1. §

A kivetési iratok felülvizsgálata és új határozatok kibocsátása egyszeri adminisztratív terhet jelenthet.

2. §


A kibocsátandó módosító határozatokat tekintve, adminisztratív hatása egyszeri.

3. §


Bizonyos mértékben növeli az adminisztrációs terheket.
5.) A rendelet megalkotásának szükségessége: 

1. §


Az igénybe vett kedvezmények egyértelművé tétele és jövőbeni könnyebb ellenőrizhetőség, az adminisztrációs terhek hosszabb távon történő csökkentése miatt szükséges. Ezzel együtt az új nyilvántartási rendszer, az ASP keretén belüli adminisztráció is könnyebbé válhat.

2. §


A kieső iparűzési adó bevételek egy részének pótlása és a 2018. évi költségvetési gazdálkodás egyes tételei fedezetének biztosítása miatt indokolt.

3. §


Magasabb jogszabályi változások miatt módosítani kell a rendeletet.
6.) A rendelet megalkotásának elmaradása esetén várható következmények: 

1. §


Nehézkes – technikailag egyelőre megoldatlan – ASP rendszeren belüli nyilvántartás.
2. §


Költségvetési bevételek elmaradása.

3. §


Mulasztásos törvénysértést követne el az önkormányzat, ha nem módosítaná a rendeletet.
7.) A rendelet alkalmazásához szükséges feltételek:

1. §


A rendelet alkalmazásához a meglévő személyi, pénzügyi és tárgyi feltételek elegendőek.

2. §


A rendelet alkalmazásához a meglévő személyi, pénzügyi és tárgyi feltételek elegendőek.

3. §


A feladat ellátásához a személyi, szervezeti, tárgyi, pénzügyi feltételek rendelkezésre állnak.
Martfű, 2017. november 20. 










Dr. Papp Antal 

Látta: Szász Éva 


jegyző

MARTFŰ VÁROS ÖNKORMÁNYZATA

KÉPVISELŐ-TESTÜLETÉNEK

___/2017.(___.___.) önkormányzati rendelete
az építményadóról szóló 27/2006.(XII.15.) rendelet módosításáról

Martfű Város Önkormányzatának Képviselő-testülete Magyarország Alaptörvénye 32. cikk (1) bekezdés a) és h) pontjában biztosított feladatkörében eljárva, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 13. pontjában, és a helyi adóról szóló 1990. évi C. törvény 1. § (1) bekezdésében és 6. §-ában foglalt felhatalmazás alapján az építményadóról szóló 27/2006.(XII.15.) rendeletét az alábbiak szerint módosítja:

1. § (1) Martfű Város Önkormányzata Képviselő-testületének az építményadóról szóló
      27/2006.(XII.15.) rendeletének (a továbbiakban: Rendelet) 4. § (2) bekezdés a) és c) pontjai helyébe az alábbi rendelkezések lépnek:
a) a lakás céljára bejegyzett és használt épület vagy épületrész alapterülete törvény szerint adóköteles részének 50 %-a, de legfeljebb 60 m2. Ezt a mentességet az adóalany a helyi adónyilvántartásban a nevén szereplő adótárgyai közül egy után veheti igénybe;

c) a magánszemély tulajdonában lévő, a helyi adónyilvántartásban az adóalany nevén szereplő 1 (egy) garázs céljára szolgáló helyiség vagy építmény.

(2) A Rendelet 4. §-a a következő (4) bekezdéssel egészül ki:
(4) A (2) bekezdés a) és c) pontjaiban meghatározott mentességeket az adóalanynak az építményadó-bevallási nyomtatvány erre a célra szolgáló részén kérelmeznie kell.

2. § A Rendelet 7. § (2) bekezdés d) pontja helyébe az alábbi rendelkezés lép:
d) a negyedik övezetben:  1500,- Ft,-/m2;

3. § A Rendelet 7. §-a az alábbi (3) bekezdéssel egészül ki:
(3) A reklámhordozók után fizetendő építményadó évi mértéke az önkormányzat teljes illetékességi területére vonatkozóan 6.000,- Ft/m2.

Záró rendelkezések

4. §  A rendelet 2018. január 1-jén lép hatályba és 2018. január 2-án hatályát veszti.


Dr. Papp Antal
Szász Éva


polgármester
jegyző

